Diari Oficial de la Generalitat Valenciana


Sumari del DOGV 8260, del 23-03-2018 (2018/2947)

RESOLUCIÓ de 15 de març de 2018, de la Secretaria Autonòmica d'Hisenda, per la qual s'aproven les instruccions en relació amb la tramitació de les factures en l'Administració de la Generalitat.
-------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8260

Data del DOGV
:   23-03-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/2947


Data del document
:   15-03-2018

Organisme emissor
:   Conselleria d'Hisenda i Model Econòmic

Tipus de document
:   Resolució

Anàlisi jurídica

 Descriptors 

:   * Conselleria d'Hisenda i Model Econòmic

RESOLUCIÓ de 15 de març de 2018, de la Secretaria Autonòmica d'Hisenda, per la qual s'aproven les instruccions en relació amb la tramitació de les factures en l'Administració de la Generalitat. [2018/2947]  
La Llei orgànica 2/2012, de 27 d'abril, va introduir el concepte de període mitjà de pagament com a expressió del temps de pagament o retard en el pagament del deute comercial, de manera que totes les administracions públiques, en un nou exercici de transparència, han de fer públic el seu període mitjà de pagament que hauran de calcular d'acord amb una metodologia comuna.  
El Reial decret 635/2014, de 25 de juliol, és el que desenvolupa la metodologia de càlcul del període mitjà de pagament a proveïdors de les administracions públiques i les condicions i el procediment de retenció de recursos dels règims de finançament, previstos en la Llei orgànica 2/2012. Una part substancial del contingut d'aquest reial decret s'ha modificat pel Reial decret 1040/2017, de 22 de desembre.  
En virtut d'allò que regula l'article 18, apartat 4, de la Llei 2/2012, el Ministeri d'Hisenda i Administracions Públiques realitza un seguiment del compliment dels períodes mitjans de pagament a proveïdors de les comunitats autònomes i, quan el referit període supera en més de trenta dies el termini màxim de la normativa de morositat durant dos mesos consecutius comptats des de l'actualització del seu pla de tresoreria, d'acord amb el que preveu l'article 13.6, el Ministeri d'Hisenda i Administracions Públiques, formularà una comunicació d'alerta en què s'indicarà l'import que haurà de dedicar mensualment al pagament a proveïdors i les mesures quantificades de reducció de despeses, increment d'ingressos o altres mesures de gestió de cobraments i pagaments, que haurà d'adoptar de manera que li permeta generar la tresoreria necessària per a la reducció del seu període mitjà de pagament a proveïdors. La comunitat autònoma haurà d'incloure tot això en el seu pla de tresoreria immediatament posterior a l'esmentada comunicació d'alerta. Una vegada que el Ministeri d'Hisenda i Administracions Públiques realitze la comunicació d'alerta a què es refereix el paràgraf anterior, els seus efectes es mantindran fins que la comunitat autònoma complisca el termini màxim de pagament previst en la normativa de morositat.  
A causa de la importància que el període mitjà de pagament a proveïdors té en l'actualitat, cal dictar les presents instruccions amb la finalitat de millorar l'indicador esmentat i disposar d'instruccions clares i precises sobre els terminis de tramitació dels expedients que afecten el dit període mitjà de pagament.  
  
Instruccions  
  
Primera. Acceptació de la factura  
Una vegada s'haja aprovat la certificació d'obra o s'haja donat la conformitat als béns entregats o serveis prestats, en els terminis establits per la Llei 9/2017, de 8 de novembre, de contractes del sector públic, per la qual es traslladen a l'ordenament jurídic espanyol les directives 2014/23/UE i 2014/24/UE, de 26 de febrer de 2014, del Parlament Europeu i del Consell, i sempre que la factura s'haja registrat d'entrada en el registre administratiu i conste inscrita en el Registre Comptable de Factures (RUF), haurà de donar-se l'acceptació a la factura en un termini de sis dies naturals des de la data d'aprovació de la certificació d'obra o de la conformitat amb els béns entregats o serveis prestats.  
  
Si s'ha aprovat la certificació d'obra o s'ha donat la conformitat als béns entregats o serveis prestats i la factura no s'ha registrat d'entrada en el registre administratiu, l'acceptació de la factura s'efectuarà en un termini de sis dies naturals des que es registre en el registre administratiu i conste inscrita en el Registre Comptable de Factures (RUF).  
  
L'acte de conformitat amb els béns entregats o serveis prestats es podrà realitzar conjuntament amb l'acte d'acceptació de la factura.  
  
L'acte per a acreditar la recepció o conformitat del subministrament o servei haurà de contenir, en tot cas, un text en què s'especifique la conformitat que s'està prestant, la identificació i firma del responsable de la recepció, així com la data en què aquesta es va produir.  
L'acte que acredite l'acceptació amb la factura remesa pel proveïdor, amb la finalitat de verificar que compleix els requisits establits en el Reial decret 1619/2012, de 30 de novembre, pel qual s'aprova el reglament pel qual es regulen les obligacions de facturació, haurà de contindre un text en què s'especifique l'acceptació esmentada per qui tinga la competència per a això, amb identificació del firmant i la data en què es va produir l'acte. L'esmentada acceptació es realitzarà una vegada efectuada la preassignació pressupostària de la factura en el Registre Comptable de Factures (RUF).  
L'acceptació de la factura s'anotarà en el camp Data d'acceptació, en el Registre Comptable de Factures (RUF).  
  
Segona. Tramitació de factures tornades al proveïdor  
La tramitació de les baixes en el Registre Comptable de Factures (RUF) per factures que es tornen al proveïdor haurà de realitzar-se en un termini de sis dies naturals des de la data d'entrada en el Registre Comptable de Factures (RUF).  
  
Tercera. Termini per a tramitar la proposta de reconeixement de l'obligació de pagament  
Una vegada acceptada la factura i anotada en el camp Data d'acceptació, de RUF, els gestors disposen d'un termini de cinc dies naturals per a remetre, a la Intervenció Delegada, la proposta de document comptable on es reconega l'obligació de pagament.  
  
Quarta. Gestió i coordinació  
Els serveis de gestió de les conselleries vetlaran per la coordinació amb les seues intervencions delegades per a complir i, si és el cas, reduir, aquests terminis.  
Les conselleries que gestionen els serveis fonamentals (sanitat, educació i serveis socials), treballaran a fi de reduir els terminis de tramitació dels expedients a l'efecte d'acurtar els terminis de pagament.  
  
Les persones designades per les sotssecretaries de les conselleries com a coordinadors de RUF del seu departament, exerciran les funcions de revisió periòdica de les factures pendents, amb identificació clara dels motius que impedeixen la seua aplicació al pressupost (comptabilització), perquè els subjectes responsables en prenguen coneixement a fi d'instar la seua resolució quant a la comptabilització o baixa de la factura.  
En tots els departaments de la Generalitat es tindrà la màxima diligència en la tramitació dels documents que es consideren deute comercial i per tant entren a formar part del càlcul del període mitjà de pagament a proveïdors.  
  
Cinquena. Règim de vigència d'anteriors instruccions  
Es deixa sense efecte la Resolució de 26 d'abril de 2016, de la Secretaria Autonòmica d'Hisenda, per la qual s'aproven les instruccions en relació amb la tramitació de les factures de l'Administració de la Generalitat (DOGV 23.05.2016) i la Resolució de 28 de maig de 2013, de la Secretaria Autonòmica d'Hisenda i Pressupostos de la Conselleria d'Hisenda i Administració Pública, per la qual es fixen els terminis per a la gestió de la facturació de l'Administració de la Generalitat.  
  
  
València, 15 de març de 2018.- La secretària autonòmica d'Hisenda: Clara Ferrando Estrella.